Сярод экспанатаў выставы – графіка Яўгена Куліка, кераміка (біклага, гаршчок, рынка работы Сяргея Моўчана), рэплікі свержаньскага фаянсу – талеркі работы Алеся Косткі. Вёска Новы Свержань і сёння славіцца сваімі храмамі – касцёлам 1588 года (фундаваў Радзівіл Сіротка) і царквою 1590 года. У 1742 годзе Міхал Казімір Радзівіл Рыбанька заклаў тут фаянсавую мануфактуру, вырабы якой сталі ў адзін шэраг з лепшымі еўрапейскімі аналагамі. На вялікі жаль, сёння ў Беларусі засталіся толькі адзінкавыя творы – склееныя з кавалкаў, яны захоўваюцца ў Музеі археалогіі Акадэміі навук. Цэлыя ўзоры захаваліся толькі ў Польшчы. Аднак майстар Костка аднавіў фаянс проста бліскуча!..